‘Genoeg’ sê ACDP oor geweld teen vroue en kindersUyinene Mrwetyana (Foto: Facebook Marie Sukers, ’n ACDP-LP, het Dinsdag gedurende die Vrouedag-debat in die parlement verskeie LP’s oor die kole gehaal nadat hulle ŉ jong parlementslid uitgejou het wat koerantopskrifte en statistieke oor die lot van vroue in Suid-Afrika aangehaal het. “Hoe kan ons as vroue ons stemme in die middel van ŉ debat verhef en [iemand] uitjou? Ons mense verdien beter,” het Sukers gesê. “Honderde jong vroue sterf op die grusaamste maniere in ons strate. Mense is bang; 70 000 het in een week by ŉ beweging aangesluit om te sê: Genoeg.” Sukers het gesê die wyse waarop die jong LP in die parlement behandel is, dui op ŉ krisis in leierskap. Volgens Sukers het geweld teen vroue en kinders Suid-Afrika in ŉ oorlogsone omskep. “Suid-Afrika is nie veilig vir sy vroue en kinders nie. ŉ Volk wat eens vir die wêreld ŉ baken van versoening en hoop was, het ŉ plek van vrees geword.” Sukers het in haar toespraak na die onlangse moord van die Ikeys-student Uyinene Mrwetyana in ŉ poskantoor in Claremont verwys. “Uyinene Mrwetyana is simbolies van ons demokrasie. Jonk, mooi en vol belofte. Sy het geword waarvoor ons geveg het. Sy het toegang tot gehalte-onderwys gehad. Sy het die geleentheid gehad om te ontwikkel en miskien eendag ŉ ma te word wat dié keuse sou kon uitoefen. “Tog is sy deur ŉ gewelddadige moord van haar toekoms ontneem,” het Sukers gesê. Sy het gesê die ACDP vra dus die parlement om politiek te vergeet en ŉ volk in gebed te lei. “Buite hierdie mure is ons mense opstandig en verskrik. Hulle kan nie op ons woorde wag nie. Hulle soek ons ​​optrede. En ons moet beslissend lei,” het die party gesê.